钦定古今图书集成/理学汇编/文学典/第089卷 > 黄溍
## 钦定古今图书集成/理学汇编/文学典/第089卷 > 黄溍

按《元史》本传：“溍字晋卿，婺州义乌人。母童氏，梦大星
坠于怀，乃有娠，历二十四月始生溍。溍生而俊异，比
成童，授以书诗，不一月成诵。迨长，以文名于四方。中
延祐二年进士第，授台州宁海丞。县地濒盐场，亭户
恃其不统于有司，肆毒害民。编户隶漕司及财赋府
者，亦谓各有所凭，横暴尤甚。溍皆痛绳以法，吏以利”
害白，弗顾也。民有后母与僧通而鸩杀其父者，反诬
民所为。狱将成，溍变衣冠阴察之，具知其奸伪，卒直
其冤。恶少年名在盗籍者，而谋为劫夺，未行，邑大姓
执之，图中赏格，初无获财左验，事久不决，溍为之疏
剔，以其狱上，论之如本条，免死者十馀人。迁两浙都
转运盐使司石堰西场监运，改诸暨“州判官。巡海官
舸，例以三载一新，费出于官而责足于民，有馀则总
其事者私焉。”溍撙节浮蠹，以馀钱还民，驩呼而去。奸
民以伪钞钩结党与，胁攘人财，官若吏听其谋，挟往
新昌、天台、宁海、东阳诸县，株连所及数百家，民受祸
至惨。郡府下溍鞫治，溍一问皆引伏。官吏除名，同谋
者皆杖遣之。有盗系于钱塘县狱，游民赂狱吏私纵
之，假署文牒，发其来为向导，逮捕二十馀家。溍访得
其情，以正盗，宜傅重议，持伪文书来者，又非州民，俱
械还钱塘，诬者自明。入为应奉翰林文字、同知制诰
兼国史院编修官，转国子博士。视弟子如朋交，未始
以师道自尊，轻纳人拜，而来学者滋益恭，业成而仕，
皆有闻于世。时欲增设礼殿配位，四配位合东坐而
西向，学官或议分置于左右，同列不敢争，溍独面折
之，事乃止。出为江、浙等处儒学提举。溍年始六十七，
不俟引年，亟上“纳禄侍亲”之请，绝江径归。俄以秘书
少监致仕，未几，落致仕，除翰林直学士、知制诰同修
国史，寻兼经筵官，执经进讲者三十有二。帝嘉其忠，
数出金织纹段赐之。升侍讲学士、知制诰、同修国史、
同知经筵事，阶自将仕郎，七转至中奉大夫。旋上章
求归，不俟报而行。帝闻之，遣使者追还京师，复为前
官。久之，始得谢南还，优游田里间凡七年，卒于绣湖
之私第，年八十一。赠中奉大夫、江西等处行中书省
参知政事、护军，追封江夏郡公，谥曰“文献。”溍天资介
特，在州县唯以清白为治，月俸勿给，每鬻产以佐其
费。及升朝行，挺立无所附，足不登钜公势人之门，君
子称其清风高节，如冰壶玉尺，纤尘勿污。然刚中少
容触物或弦急霆震，若未易涯涘，一旋踵间，煦如阳
春。溍之学，博极天下之书，而约之于至精，剖析经史
疑难，及古今因革、制度名物之属，旁引曲证，多先儒
所未发。文辞布置谨严，援据精切，俯仰雍容，不大声
色。譬之澄湖不波，一碧万顷，鱼鳖蛟龙潜伏不动，而
渊然之光自不可犯。所著书有《日损斋槁》二十三卷，
《义乌志》七卷、《笔记》一卷。